O termo **témpora**, que provén do latín *tempora*, significando *estación*, fai referencia orixinariamente ás estacións do ano. Hoxe en día, fai referencia ao comezo de cada unha das estacións do ano e, particularmente, a uns días concretos, previos ao comezo de cada unha delas. Emprégase unicamente en plural.

Popularmente, téñense empregado as témporas para tratar de predicir con moita antelación o tempo que vai ir en cada unha das estacións. Por outra banda, cómpre dicir que a tradición católica converteu estes días en días de xaxún e penitencia.

Cálculo das Témporas
--------------------

Popularmente, téñense empregado as témporas para tratar de predicir o tempo que vai ir en cada unha das estacións seguintes ás témporas correspondentes. Aínda que os días de témporas son os mesmos en todas as partes, a interpretación que se fai delas sofre variacións segundo a zona.

### Tipos

* *Témporas de primavera* ou *primeiras témporas*: son o mércores, venres e sábado da segunda semana de Coresma, é dicir, da semana despois de Entroido.
* *Témporas de verán* ou *segundas témporas*: son o mércores, venres e sábado da semana seguinte a Pentecoste.
* *Témporas de outono* ou *terceiras témporas*: son o mércores, venres e sábado seguintes ao 14 de setembro, día da Santa Cruz. Se este día cae en mércores, entón as témporas serán o mércores, venres e sábado da semana seguinte.
* *Témporas de inverno* ou *cuartas témporas*: son o mércores, venres e sábado seguintes ao 13 de decembro, día de Santa Lucía. Se este día cae en mércores, entón as témporas serán o mércores, venres e sábado da semana seguinte.

### Observación e predición

Para a predición meteorolóxica, cómpre observar o tempo que vai nas témporas correspondentes. Hai que ter en conta, non os meteoros puntuais como a choiva ou o sol, senón a dirección do vento, se o ceo está ou non cuberto e mesmo poden terse en conta fenómenos fenolóxicos, é dicir, aqueles que afectan a animais e plantas. A partir de aquí, a predición faise de distintos xeitos segundo a zona.

### Metodoloxía

Os dous métodos de predición máis frecuentes son:

1.- *Baseada no vento*: A estación seguinte ás témporas terá como vento predominante o mesmo que fora predominante durante as súas témporas (hai quen só ten en conta a dirección do vento ás 00.00 horas de cada día de témporas []). Dependendo do efecto que o vento predominante teña en cada zona, ese será o tempo que irá, de xeito xeral, durante a estación. Por exemplo, durante as témporas de inverno obsérvase que o vento predominante é do sur. Se onde un vive o vento do sur trae polo xeral aire seco e ceos despexados, poderase prognosticar un inverno seco.

2.- *Baseada na observación independente de cada día de témporas*: segundo este sistema, obsérvase o tempo que vai en cada día de témporas. Cada mes da estación seguinte terá o mesmo tempo que cada un dos días de témporas respectivos. Exemplo: Durante as témporas de verán obsérvase que o mércores chove e vai vento sur cálido,o venres deixa de chover e continúa o vento sur, e o sábado sobe moito a temperatura e o ceo está despexado. Con isto, o primeiro mes do verán será, de xeito xeral, húmido e cálido, como o foi o mércores das súas témporas. O segundo mes, baixará a humidade e seguirán as temperaturas cálidas, coma o venres das súas témporas. O terceiro mes do verán será moi seco e caloroso, como o foi o sábado das súas témporas.

Notas
-----

1. ↑  As referencias relixiosas nas témporas empréganse só para facilitar o seu cálculo, sen ningunha influencia máxica ou sobrenatural.

|  |  |
| --- | --- |
| Control de autoridades | 
* Wd: Q142954
* EBID: ID
* GEC: 0145481
* GND: 4176649-0
* LCCN: sh85042677

 |